**SPISAK TERENSKIH PRAKSI ZA ŠKOLSKU 2019/2020. godinu**

1. **Etnološko-antropološki seminar - Tršić i terenska praksa (11.7. - 25.7.)**

**Rukovodioci: doc. dr Mladen Stajić, doc. dr Ana Banić Grubišić i dr Jelena Ćuković**

**Broj studenata: 15**

**Prijave poslati do 30. 6. 2020. g, na adresu:** eiaterenskapraksa@gmail.com

***Prijava treba da sadrži: ime, prezime, broj indeksa, godinu studija, prosečnu ocenu, broj položeih ispita i godinu upisa. Učešće će biti obezbeđeno za 15 studenata osnovnih akademskih studija i 5 studenata postdiplomskih studija.***

Seminar će trajati dve nedelje, od 11. do 25. jula i biće organizovan u OKC "Vuk Karadžić" u Tršiću. Dve glavne teme kojima će predavanja posvetiti gostujući predavači i rukovodioci biće nematerjalno kulturno nasleđe i popularna kultura. Seminar uključuje dva predavanja dnevno i večernje bioskopske projekcije tokom deset dana, kao i četvorodnevno terensko istraživanje. Polaznicima će biti pokriveni svi troškovi učešća (seminar, smeštaj u hotelu, tri obroka dnevno tokom trajanja seminara, prevoz od autobuske stanice u Beogradu do Tršića i nazad, poseta Spomen-kući Vuka karadžića u pratnji vodiča, poseta manastiru Tronoša, odlazak na lilanje u Loznicu itd.).

**Teme terenskog istraživanja:**

***Terensko istraživanje percepcije COVID-19 pandemije u lokalnoj zajednici (Mladen Stajić)***

**Kratak opis:** Cilj istraživanja biće sticanje uvida u način na koji su pripadnici lokalne zajednice razumeli novonastalu epidemiološku pretnju, interpretirali događaje i izjave relevantnih aktera, izmenili svoju svakodnevicu i izgradili svetonazaor u promenjenim životnim okolnostima. Posebna pažnja biće posvećena sakupljanju građe o načinu obeležavanja običaja životnog ciklusa (sahrane, svadbe, rođenja deteta) i kolektivnih rituala (Uskrs, Đurđevdan, 1. Maj, Lilanje) u uslovima pandemije, kao i preventivnim i kurativnim praksama, teorijama zavere i humoru. Terensko istraživanje biće spovedeno u Loznici, Tršiću, i okolnim selima kroz delimično strukturisane intervjue koji će biti sporvedeni u skladu sa situacijom i preporukama nadležnih institucija Republike Srbije u trenutku izvođenja terenske prakse.

***Putevima hešteg etnografije* - *digitalni folklor Covid-19 pandemije (Ana Banić Grubišić)***

**Kratak opis:** Terenska praksa posvećena je prikupljanju savremenih folklornih žanrova (mimovi i drugi digitalni sadržaji, glasine, teorije zavere, savremene legende, lične priče, šale i vicevi) u cilju razumevanja vernakularnog odgovora na Covid-19 pandemiju. Primarni istraživački fokus je na manifestaciji i transmisiji narodnih znanja, verovanja i kulturnih praksi u digitalnom okruženju, kao i na stvaranju novih digitalnih/virtuelnih zajednica u uslovima Covid-19 pandemije. Neophodno je da zainteresovani studenti/kinje poseduju otvorene naloge na društvenim mrežama (facebook, twitter, instagram, youtube) i/ili imaju iskustvo u njihovom korišćenju. Tokom održavanja studentskog seminara u OKC Vuk Karadžić u Tršiću (11 - 25. 7. 2020.) studenti/kinje će se detaljnije upoznati sa fenomenom “folklora na internetu”, žanrovskim karakteristikama digitalnog folklora, sprovođenju etnografskih istraživanja na “mreži” itd.

***Psovke i kletve u kontekstu nematerijalnog kulturnog nasleđa (Jelena Ćuković)***

**Kratak opis:** Psovke su  sastavni deo jezika  koji je najočigledniji element nematerijalnog kulturnog nasleđa jedne zajednice, ali  ne zavređuju mesto u sistemu zaštite tog nasleđa. Kako bi u potpunosti razumeli, i dodatno problematizovali ovakvo rezonovanje, zainteresovani studenti prikupljaće etnografsku građu o  učestalosti i prilikama korišćenja psovki i kletvi, funkciji i razlozima za upotrebu, njihovom sadržaju, određenim obrascima po kojima se formiraju i nivoima tabuizacije. Izvori informancija (intervju sa informantima u odgovarajućim uslovima, digitalni izvori, medijski diskurs o kulturnom identitetu i psovanju, lokalni kontekst i građa Vuka Karadžića),  biće odabrani u skladu sa situacijom i preporukama nadležnih institucija Republike Srbije u trenutku izvođenja terenske prakse.  Prikupljena građa o datom predmetu istraživanja biće analizirana specifično u odnosu na koncept nematerijalnog kulturnog nasleđa  s kojim će se studenti detaljnije upoznati kroz predavanja i radionice upriličene  u OKC Vuk Karadžić u Tršiću (11 - 25. 7. 2020.)

1. “Kulturna znanja stanovništva Srbije o zaraznim bolestima”

**koordinator:** prof. dr Bojan Žikić

**broj studenata**: 4

**Prijave poslati do 30. 6. 2020. g, na adresu:** bzikic@f.bg.ac.rs

Kratak opis prakse studenti moraju zatražiti od koordinatora. Svaki od učesnika dobiće tematski vodič za razgovore sa kraćim uputstvima. Način prikupljanja građe biće razgovori sa ispitanicima.

1. “Proživljeno iskustvo pandemije i epidemije – Covid-19 i Variola vera”

**koordinatori:** prof. dr Ildiko Erdei i prof. dr Lidija Radulović

**Broj studenata**: ukupno 8

**Prijave poslati do 30. 6. 2020. g, na adrese:**  ildierdei@gmail.com i lradulov@f.bg.ac.rs

**Kratak opis:** Dvadesetprvi vek je započeo s nekoliko pandemija, od kojih kroz poslednju - izazvanu korona virusom Covid-19 - još uvek prolazimo, i suočavamo sa nezapamćenom sposobnošću (infektivnih) bolesti da parališu a zatim usmeravaju i preoblikuju socijalni život i indidivualna iskustva i aktivnosti ljudi, i sa ogromnim posledicama koje one ostavljaju na globalnom, nacionalnom i lokalnom nivou. Savremena antropologija sve više prepoznaje važnost istraživanja odnosa među različitim vrstama živih bića (čiji je čovek važan, ali samo jedan deo), kroz koncepte *multispecies anthropology* i doprinose razumevanju uklopljenosti čoveka u prirodu (posebno nakon ontološkog obrta); stoga smatramo da je istraživanje infektivnih bolesti i epidemija, njihovih uzročnika, i socio-kulturnih odgovora koje oblikuju institucije, grupe i organizacije i pojedinci, na međunarodnom, nacionalnom i lokalnom nivou, od velike važnosti i za nauku i za društvo u kome živimo. Dve su osnovne pretpostavke od kojih polazimo u antropološkom istraživanju epidemija: 1. Iako su virusi (uvek) novi, ljudski odgovori na pandemiju/epidemiju nisu novi; 2. Suočavanje sa novim i nepoznatim bolestima se odvija uz pomoć prethodnih znanja i iskustava (opštih i lokalno proizvedenih) koji se upošljavaju da bi se razvile odgovarajuće prakse savladavanja bolesti i/ili dugotrajnijeg života sa pretnjom od bolesti. Ključno pitanje biće kako su infektivne bolesti/njihovi uzročnici/njihovo širenje i učinak/epidemija kulturno konstruisani, i na koji način su povezani sa postojećim socijalnim nejednakostima (na osnovu životne dobi, roda, etniciteta, religijske pripadnosti), te da li se kroz upravljanje epidemijom ove nejednakosti umanjuju ili reprodukuju.

 Predmet istraživanja biće dve epidemije koje su imale značajne socijalne i kulturne posledice i ramifikacije u Srbiji (ranije Jugoslaviji): Variola Vera 1972. godine i Covid-19 2020. U okviru istraživanja posebna pažnja biće posvećena sledećim problemima: socijalna nejednakost i "sigurni" i "rizični" prostori; dehumanizacija smrti i umiranja; emocije i utelovljeno iskustvo bolesti; vizuelne predstave epidemije/pandemije; humor u doba pandemije; lične vizualizacije pandemije; upravljanje epidemijom i njeno kontrolisanje kod kuće - higijena, neomagijske prakse, ekonomija i rodni odnosi.

1. "Korona virus, migranti i 5G mreža: kulturne percepcije društvenih
pretnji"

**koordinator:** prof. dr Marko Pišev

**broj studenata:** 4

**Prijave poslati do 30. 6. 2020. g, na adresu:**  marko.pisev@f.bg.ac.rs

**Kratak opis:** Istraživanje nezvaničnih narativa o pandemiji. Globalna kovid-19 zaraza u svetlu teorija zavere. Veze sa migrantskom krizom, 5G mrežom i „anti-vakcinaškim“ pokretima. Razumevanje unutrašnje logike argumentacije koja povezuje neke od, ili sve rečene probleme u jedinstven misaoni sistem, te dovođenje ovog sistema u vezu sa strahom od kulturne ugroženosti pred aktulenim procesima globalizacije. Praksa se sprovodi u formi polustruktuiranih intervjua sa pojedincima ili predstavnicima relevantnih organizacija. Može se obaviti bilo gde na teritoriji Srbije (nije vezana za Beograd).

1. „Nestali gradski toponimi i granice naselja u Beogradu“

**Koordinator: dr Bogdan Dražeta**

**Broj studenata: 4**

**Prijave poslati do 30. 6. 2020. g, na adresu:** drazetab@gmail.com

**Kratak opis:** Istraživački projekat odnosno terenska praksa uključuje lociranje nestalih gradskih toponima i granica naselja duž današnjeg urbanog naselja Beograda i pokušaj njihovog sagledavanja kao okvira pomoću koga stanovništvo u okviru tih naselja gradi sopstveni lokalni identitet. U pitanju su Bežanija, Zemun, Kotež, Krnjača, Višnjica, Mirijevo, Mali Mokri Lug, Veliki Mokri Lug, Kumodraž, Jajinci, Rakovica i Žarkovo. Dakle, pod pojmom nestalih gradskih toponima podrazumevaju se sve naseobine koje su administrativno pripojene Beogradu tokom određenog vremenskog perioda, zbog čega su izbrisane sa geografske karte. Međutim, kod ljudi koji žive u tim delovima grada postoji kultura sećanja i svest o odvojenosti naselja u kome imaju iskustvo življenja od Beograda i njegovog zvaničnog teritorijalno-administrativnog uređenja. Spram ovog „zvaničnog“ konteksta posmatraju se granice između naselja i upoređuju sa simboličkim granicama koje postoje kod pripanika zajednica o tome dokle se prostire njihova četvrt ili celo naselje u okviru savremene urbane zone. Studenti i studentkinje mogu odabrati lokaciju na kojoj će obaviti terensku praksu uz konsultacije sa rukovodiocem. Svako bira po jedno naselje, što znači da dve osobe ne mogu proučavati jedno te isto naselje. Proučavanje percepcija lokalnog stanovništva o njihovom naselju kao „nestalom“ i granicama istog u okviru današnje urbane celine Beograda, vršiće se uz pomoć plana istraživanja, opservacije i intervjua, kao i odgovarajućeg upitnika. Cilj istraživačkog projekta je da svaki student/studentkinja proizvede etnografiju tj. manji istraživački rad (do pet strana), koji će biti plod sopstvenog proučavanja.